म्हापशेंः म्हापशें शारांतल्या ब्लॅक स्पॉटांचेर रातच्या वेळार कोयर हाडून उडोवप्यां आड म्हापशें पालिकेन मोहीम हातांत घेतल्या. शुक्रारा राती असो कोयर उडोवप्यांचेर पालिकेन धडक कारवाय केली. कोयर हाडून उडोवपी लोक तशेंच कोयर हाडपी गाडयांचेर दंडात्मक कारवाय केली. पालिकेन फाटल्या 20 दिसांनी 6 लाखांचो दंड वसूल केला.
 नगराध्यक्ष शुभांगी वायंगणकार, उपनगराध्यक्ष चंद्रशेखर बेनकार, मुख्याधिकारी अमितेश शिरवयकार, पालिका अभियंते प्रदीप नार्वेकार, नगरसेवक विराज फडके, अन्वी कोरगांवकार, आशिर्वाद खोर्जुवेंकार आनी हेर प्रभाग नगरसेवक, कनिश्ठ अभियंता संगिता सातार्डेंकार, पालिका निरिक्षक शेखर गांवस, नरसिंह राटवळ, पर्यवेक्षक आनी कर्मचाऱ्यांनी गट करून शारांतल्या सगळ्या ब्लॉक स्पॉटांचेर पाळत दवरली. हें कॉम्बींग ऑपरेशन चालीक लावन ह्या पंगडान खूब जाणांचेर लाखभर दंडत्मक कारवाय केली. ह्या वेळार कांय वाठारांनी नगरसेवक आनी मुख्याधिकाऱ्या कडेन कांय जाणांनी वाद केलो. ह्या वेळार एका रिक्ष चालकाक 25 हजारांचो दंड दिलो. त्या वाहनांतल्यान मांसाहारी कोयर उडोवपा खातीर हाडिल्लो.
 लोक रातच्या वेळार ब्लॅक स्पॉटांचेर कोयर हाडून उडयतात. पालिकेच्या कर्मचाऱ्यांक दुसऱ्या दिसा तो निवळ करचो पडटा. आमी कोयराचें वर्गीकरण करतात, पूण अशा लोकांक लागून शारांत खूब कडेन बुरशेंपणा जाल्यांत. म्हापश्यां वट्ट 46 ब्लॅक स्पॉट आसात. म्हयन्या भितर आमकां हे सगळे ब्लॅक स्पॉट शुन्याचेर हाडपाचे आसात, अशें मुख्याधिकारी अमितेश शिरवयकार हांणी सांगलें.
 कुशीच्या पंचायत वाठारांतलो कोयर हाडून कांय जाण म्हापशें पालिका वाठारांत हाडून उडयतात. कोयरा खातीर लोक पालिकेक जापसालदार धरतात. आमी दर दिसा शारांतलो कोयर काडून ताचें वर्गीकरण करतात. पूण कांय बेशिस्त लोकांक लागून पालिकेक आयकून घेवचें पडटा. ताका लागून आमी ही मोहीम हातांत घेतल्या. कोयर उडोवप्यांचेर दंडात्मक कारवाय करतात. आतां मेरेन 6 लाख रुपया दंडाची रक्कम वसूल केल्या, अशें नगराध्यक्ष शुभांगी वायंगणकार हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 